Кирил и Мефодий

:**''Тота статья** говорить главнѣ о сполочной славянской миссии Святых Кирила и Мефодия.*
 * О Св. Кирилѣ подробнѣйше см. [[Святый Кирил]]
 * О Св. Мефодию подробнѣйше см. [[Святый Мефодий]] 

*'Кири́л и Мефо́дий** были двоме братове из [[Візантьска ріша|византийского]] [[Солунь|Солуня]], котры в [[IX. стороча|IX. вѣку]] дѣйствовали яко христианскы миссионеры межи розличныма народами [[Европа|Европы]] и [[Близкый Выход|Близкого Востока]], обертаючи их на [[христианство]]. Называють их еще **Солуньскы братя**, а за их найвекшы заслугы перед славянством тыж **Славянскы Апостолы** або **Славянскы Вѣрозвѣстователе*'.

==Зачаток карьеры==
Отець Константина-Кирила (826/7–869) и Михала-Мефодия (815–885) быв высокый военскый достойник в Солуньской жупѣ.. Дав сынам доброе образованя и были они приготовлены на высоку карьеру. Умер около року 840, а перед смертьов просив Феоктиста, найвысшого министра при византийском дворѣ, жебы ся постарав о дѣти. Так ся Кирил, барз способный до наук, достав до цѣсарского двора, де достав найлѣпше образованя: его учителями были великый енциклопедиста и будучый патриарх Фотий и математик и филозоф Леон, ректор византийской универзиты. По закончѣню наукы став ся секретарьом тогдышного константинопольского патриарха Игнатия, а по часѣ профессором филозофии на универзитѣ. Мефодий быв натуры практично заложеной, яко найстаршый сын, готовив ся ити слѣдами отцьовыми, на военску и державну службу, и по выуцѣ зостав цѣсарьскым намѣстником Стримонского округу, недалеко од [[Солунь|Солуня]], населеного славянами. По политичных перемѣнах Мефодий лишать службу и одходить до монастыря на горѣ [[Олимп (Мала Азия)|Олимп]]. Коли року 856 в переворотѣ быв забитый покровитель Кирила и Мефодия, Феоктист, Кирил тыж одходить до того монастыря, де брат му уже быв натогды игуменом. Поважуе ся, же за тоты рокы, котры въедно прожили в том монастырю, створили [[Глаголиця|глаголицю]], перву славянску азбуку.

==Славянска миссия==
===Успѣшный зачаток===
[[Візантьска ріша|Византия]] змагала ся похристианити Булгары и привести их под културный и политичный вплыв. Еднак булгарскый пановник Борис глядав против того союз из розмогаючыми ся в том часѣ нѣмецькыма племенами [[Франкы|Франкох]]. З другого боку [[Велика Моравия|великоморавскый]] князь [[Ростислав]] року 862 зрядив посолство до [[Візантьска ріша|Византии]] глядати помочь против напору [[Франкы|Франкох]].

Кирил взяв ся нараз до товмачѣня Святого Письма на славяно-македонскый [[диалект]], котрый быв доста близкый [[диалект]]у моравскому. Миссия в Моравѣ зачала ся року 863 и мала великый успѣх. Културный союз подкрѣпив ся и военным. Коли року 864 [[Ростислав]] потерпѣв великы страты в бою з [[Людвик II. Нѣмець|Людвиком Нѣмцьом]], цѣсарь [[Михал III. (Византия)|Михал]] напав на Булгары, Людвиковы союзникы, так звязавши их войско и не давши можность обключити [[Велика Моравия|Моравию]]. Булгары мусѣли занехати союз зоз [[Франкы|Франками]] и прияти крещѣня од византийскых духовных.

===Догода з Римом и смерть Кирила===
Кирил и Мефодий готовили собѣ на замѣну ученикы и занимали ся перекладаньом далшых богослужебных книг. Очевидно, же ширѣня службы Божой в славянском языку, хоть и подля римского обряда, котрый уже быв завжитый в Моравии, не любило ся нѣмецкому духовенству и росширяли поголоскы, же новы славянскы вѣрозвѣстователе учать [[Кацирство|герезы]]. Папа [[Святый Николай I. Великый|Николай I.]] (858–867) тыж позорнѣ слѣдовав вывой славянской миссии. Ай самы браты добрѣ розумѣли, же их миссия може быти огрожена, кедь еще  ай Рим ся буде тому противити. Про то, коли их Папа позвав до Риму, ишли там в повном пересвѣдчѣню о нутности зысканя на свою сторону Святой Столицѣ.  Прияв их уже наступник покойного Папы, [[Адриан II.]] (867–872). Браты привезли зоз собов мощи Св. Климента, котры Кирил нашов в [[Херсонес Тавридскый|Херсонѣ]] в часѣ перебываня з дипломатичнов миссиов у [[Хазарьска ріша|Хазарох]], и тото добрѣ приспѣло ку успѣху их визиты. Папа схвалив и велику новоту — Божу службу в славянском языку — и высвятив приготовленых ученикох на священство. 

Кирил але в Римѣ охворѣв и видѣв, же его живот иде ку концю. За 50 днѣ до своей кончины вступив до грецкого монастыря, прияв монаше имя Кирил, з котрым зостав в истории, и просив брата продовжити его дѣло. Умер 14. фебруара 869 и быв погребеный в [[костел]]ѣ Св. Климента.

===Мефодий продовжать миссию===
Мефодий зостав сам. [[Папа Адриан II.]], маючи в планах росширити свой вплыв межи славянами, быв знемирненый тым, же Булгары року 869 одступили од Рима и придали ся ку [[Візантьска ріша|Византии]]. Видѣв Мефодия як харизматичну особу, котра му поможе привернути славянство. Дав му апостолскый лист, де потвердив легитимность славянской Божой службы, обновив давне [[Срѣм]]ске епископство (Sirmium). Мефодий быв Папом рукоположеный за Архиепископа Срѣмского з юрисдикциов моравсков и [[Паннония|паннонсков]] и зачав миссийну роботу в [[Балатонске князевство|Балатонском князевствѣ]], де пановав славянскый князь [[Коцел]], котрый просив од Папы славянского епископа.

Нѣмецькое духовенство вшак не хотѣло примирити ся з такым поворотом. В Моравии ся им удало справити переворот, обалити князя [[Ростислав]]а и привести до влады его сыновця [[Святополк I.|Святополк]]а, при котром ся Моравия зась стала вазалом восточнофранкского короля [[Людвик II. Нѣмець|Людвика Нѣмця]]. [[Ростислав]] быв увязненый, а за ним и Мефодий, коли пришов до Моравии (870). 

Лем наступный [[Папа Ян VIII.]](872–882) дознав ся о том и послав зачатком рока 873 свого легата, выслободив Мефодия и покарав нѣмецькых бискупох. Еднак и по тому од нѣмецкого духовенства были чинены вшелиякы обтяжѣня. Мефодий вшак во своей миссии продовжав и докончив дѣло свого брата, славянскый переклад Святого Письма. 

Умер 6. апрѣля 885 во [[Велеград]]ѣ, главном городѣ [[Велика Моравия|Моравии]]. Лишив по собѣ наступником Моравана [[Святый Горазд|Горазда]], и тот быв тогочасным [[Папа Штефан V.|Папом Штефаном V.]] рукоположеный. Але нѣмецкый бискуп [[Вихинг]] з помочов сфалшованого папского письма и огварянь добив ся того, же Папа заказав Гораздови Божу службу в славянском языку. Наконець помалы были выгнаны з Моравии вшиткы ученикы Кирила и Мефодия, котры поутѣкали до [[Булгарске царство|Булгарского царства]]. Там пак з глаголицѣ вывинули кирилицю, котра въедно зо славянсков Божов службов росширила ся и на [[Київска Русь|Киевску Русь]].
 


==Учтѣня памяти Кирила и Методия==
Папа [[Пий IX.]] року 1863 при ославах тысячроча прихода Славянскых Вѣрозвѣстовательох до [[Велика Моравия|Великой Моравии]] установив про [[Католицька церьков|Католицку Церковь]] день Кирила и Методия на [[5. юл]]. Тот день е державным святом в Словакии, Хорватии, Чехии. Року 1981 Папа [[Папа Йоан Павел ІІ.|Ян Павел II.]] выголосив святых Кирила и Методия за патронов Европы. В сучасности день памяти Кирила и Мефодия в [[Католицька церьков|Католицкой Церкви]] — [[14. фебруар]], в [[Православна церьков|Православной Церкви]] — [[24. май]]. [[24. май]] як державне свято держать Булгария, Македония, Россия. Тот день в Болгарии, подля хроник, славив ся уж од XII. ст., приходить на сполочный день Кирила и Мефодия в [[Православна церьков|Православной Церкви]], [[11. май]] подля Юлианского календаря. Секуларный святок *День азбукы, културы и просвѣты'' одводить ся од того датума, але подля Григорианского календаря и приходить на 24. май.

## Жерела и одказы
* Dvorník, František. Cyril a Metod. // Tvůrcové dějin. Čtyři tisicletí světových dějin v obrazech dob a osobností. Druhý díl. Středověk. Red. Karel Stloukal. Nakladatel L. Mazáč. V Praze, 1934. Cc. 53-60.
* KELLY, John N. D. Encyklopedia papieży. Warszawa : Państwowy Instytut Wydawniczy. 
* Житие Св. Мефодия, записане курто по року 885 глаголицьов, зоз польскым перекладом
* Малышевский И. Олимп, на котором жили св. Константин и Мефодий 

## Референції

Катеґорія:Покровителе Европы
Катеґорія:Перекладателе Библии
Катеґорія:Христианскы святы